ธปท.เปิดตัวธนบัตร100บาทแบบใหม่เริ่มใช้26กพ.
ธปท.เปิดตัวธนบัตรชนิดราคา 100 บาทแบบใหม่ออกหมุนเวียนใช้ในระบบ 1.2 แสนล้านบาท เริ่มใช้ 26 ก.พ.นี้ ที่สาขาธนาคารทุกแห่ง
24 ก.พ. 2558

ธปท.เปิดตัวธนบัตรชนิดราคา 100 บาทแบบใหม่ออกหมุนเวียนใช้ในระบบ 1.2 แสนล้านบาท เริ่มใช้ 26 ก.พ.นี้ ที่สาขาธนาคารทุกแห่ง 
นายไพบูลย์ กิตติศรีกังวาน รองผู้ว่าการ ด้านบริหาร ธนาคารแห่งประเทศไทย (ธปท.) กล่าวว่า ธปท.จะเปิดใช้ธนบัตรชนิดราคา 100 บาท แบบใหม่ คือ แบบ 16 ออกหมุนเวียนใช้ในระบบ แทนธนบัตรชนิดราคา 100 บาทแบบ 15 เดิมที่ใช้มานาน 9 ปีแล้ว โดยจะเริ่มออกใช้ตั้งแต่ 26 ก.พ.2558 นี้เป็นต้นไป เบื้องต้นจะมีออกหมุนเวียนใช้จำนวน 1.2 แสนล้านบาท หรือ 1,200 ล้านใบ โดยประชาชนที่สนใจแลกธนบัตรชนิดใหม่สามารถแลกได้ที่สาขาธนาคารพาณิชย์และสถาบันการเงินเฉพาะกิจของรัฐทุกแห่ง อย่างไรก็ดีธนบัตรชนิดราคา 100 บาทก็ยังสามารถใช้ชำระหนี้ได้ตามกฏหมายเหมือนเดิม
ทั้งนี้ ธนบัตรชนิดราคา 100 บาท แบบใหม่มีขนาดและสีเช่นเดียวกับแบบเดิมที่ใช้อยู่ในปัจจุบัน คือ กว้าง 72 มิลลิเมตร และยาว 150 มิลลิเมตร และสีโดยรวมเป็นสีแดง มีลักษณะต่อต้านการปลอมที่สังเกตง่ายคือ ลายน้ำพระบรมฉายาสาทิสลักษณ์พระเจ้าอยู่หัวรัชกาลปัจจุบัน และตัวเลข 100 ที่เป็นเลขไทยและเลขอารบิค และแถบฟอยล์ 3 มิติ ที่ผนึกไว้ตามแนวตั้ง ส่วนสัญลักษณ์สำหรับผู้บกพร่องทางสายตา จะมีเส้นนูนแนวนอนสีแดงเข้มเรียงลดหลั่นกันลงมาสู่สัญลักษณ์แจ้งชนิดราคา รูปดอกไม้สีแดงเข้ม 3 ดอก แทนอักษร "H" ที่ย่อจาก Hundred    ด้านนายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธปท. กล่าวว่า   ขณะนี้การปลอมแปลงธนบัตรทุกชนิดราคามีแนวโน้มลดลงเหลือเฉลี่ยอยู่ที่ 0.9 ใบต่อ 1 ล้านใบ เนื่องจากมีการเพิ่มเทคโนการป้องกันปลอมแปลงมีมากขึ้นและดีขึ้นต่อเนื่อง